Lav et referat af nedenstående tekst:

Tekst:
Den grønne omstilling er et af de mest omtalte emner på den danske og den internationale politiske dagsorden. Nu er de danske kirker også hoppet med på den grønne bølge. I Aalborg stift er der i dag 31 såkaldte grønne kirker. Et tal, der er fordoblet på under to år. Grøn Kirke er et netværk af danske kirker, som lever op til nogle særlige grønne krav. For at blive en del af netværket skal kirken opfylde mindst 25 af 48 grønne tiltag. Jetsmark Kirke er en af de seneste nordjyske kirker, der er kommet med i netværket. - Det er et spørgsmål om ansvar og respekt for både miljøet og for kirken, fortæller formand for Jetsmark Sogne- og Præstegård, Mona Filthenborg Buhl. Jetsmark Kirke kom med i Grøn Kirke i august og lever op til 33 af de 48 punkter. Det betyder, at kirken blandt andet har skiftet glødepærer ud med LED-pærer, at der afholdes mindst en årlig temagudstjeneste med fokus på miljø og klima, og at kirken så vidt muligt køber økologiske og Fairtrade-produkter. Samarbejde med Aalborg Stift Mona Filthenborg Buhl blev gjort opmærksomme på Grøn Kirke til et møde med Aalborg Stift. Stiftet har nemlig indgået et samarbejde med Grøn Kirke for at inspirere menigheder og sogne til at indarbejde miljø og klima i deres virke. - Vi inviterer kirkerne til en orientering, og på den måde fremmer vi en udvikling, hvor man tænker ”nå ja, det var da en god idé,” siger Villy Steen Møller, der er formand for stiftudvalget for Grøn Kirke i Aalborg Stift og fortsætter. - Det er jo en sag, der er vigtig, og som bakkes op af mange institutioner herunder også den politiske. Formanden for Grøn Kirke, Keld Balmer Hansen, har godt bidt mærke i, at der er kommet mange nordjyske kirker med i netværket den seneste tid. - Det er en meget positiv udvikling. Man har fordoblet antallet af grønne kirker siden januar sidste år. Det er rigtig flot og det er et godt signal til de andre kirker og et godt signal til civilsamfundet, siger han. Udover at Grøn Kirke indgår et samarbejde med Aalborg Stift, så peger Keld Balmer Hansen på en særlig kvalitet, som kan forklare udviklingen. - Idet man ser, at det her er noget, vi går ind for, så kører man derfra, og så er man handlekraftig, siger Keld Balmer Hansen. Der er i alt 224 grønne kirker i Danmark.

Referat:
Siden 2018 er antallet af grønne kirker i Aalborg Stift blevet fordoblet. Årsagen skal blandt andet findes i en særlig nordjysk handlekraft, mener formanden for Grøn Kirke.